EMC ตั้งเป้าปิดการขาย “แลนด์มาร์ค มหาชัย” มูลค่า 1.25 พันลบ. ภายในปีนี้
EMC ตั้งเป้าปิดการขายโครงการ "แลนด์มาร์ค มหาชัย" ไลฟ์สไตล์มอลล์ ที่มีมูลค่า 1.25 พันลบ. ได้ภายในปีนี้ หลังมียอดจองกว่า 100 ราย คาดเปิดบริการอย่างเป็นทางการปลายปี 59 
7 ก.ค. 2558

นายเศรษฐวัจน์ ตั้งวัชรพงศ์ รองกรรมการผู้จัดการ สายงานอสังหาริมทรัพย์ บริษัท อีเอ็มซี จำกัด (มหาชน) หรือ EMC ผู้บริหารโครงการ “แลนด์มาร์ค มหาชัย” เปิดเผยว่า ไลฟ์สไตล์มอลล์ มูลค่า 1,250 ล้านบาทใจกลางเมืองมหาชัยจากที่เปิดสำนักงานขายไม่ถึง 1 เดือน ปัจจุบันมีผู้ลงทะเบียนจองสิทธิแล้วกว่า 100 ราย ซึ่งเป็นตัวเลขที่น่าพอใจมาก และคาดว่าจะมีลูกค้าให้ความสนใจอีกมากก่อนวันพรีเซลล์ ในวันที่ 8 สิงหาคม 58 โดยตั้งเป้าว่าจะปิดการขายโครงการ 100% ภายในปี 58 นี้
รวมถึงบริษัทอยู่ระหว่างเจรจากับผู้เช่าพื้นที่ศูนย์การค้ารายใหญ่ๆ อีกหลายราย ทั้งร้านค้า ร้านอาหาร สถานเสริมความงาม สถาบันกวดวิชาต่าง ๆ โดยคาดว่าจะได้รับการตอบรับที่ดีจากผู้เช่าพื้นที่ทั้งหมด
ขณะเดียวกันบริษัทได้ทำพิธีวางศิลาฤกษ์โครงการแลนด์มาร์ค มหาชัย โดยมีทีมผู้บริหาร EMC ข้าราชการ และตำรวจชั้นผู้ใหญ่ในจังหวัดสมุทรสาคร รวมถึงผู้ที่ลงทะเบียนจองสิทธิในโครงการดังกล่าวเข้าร่วมงาน โดยพิธีจัดขึ้นในบริเวณพื้นที่ก่อสร้างโครงการ โดยคาดว่าโครงการดังกล่าวจะก่อสร้างแล้วเสร็จ และพร้อมเปิดให้บริการอย่างเป็นทางการในช่วงปลายปี 59
ทั้งนี้ โครงการแลนด์มาร์ค มหาชัยประกอบด้วยคอมมิวนิตี้ มอลล์ และอาคารพาณิชย์มูลค่ากว่า 1,250 ล้านบาท บนเนื้อที่ 16 ไร่ ซึ่งเป็นการเช่าที่ดินจากการรถไฟแห่งประเทศไทย (ร.ฟ.ท.) บนถนนนิคมรถไฟใกล้เทศบาลนครสมุทรสาครระยะเวลา 30 ปี โดยคอมมิวนิตี้มอลล์แบ่งเป็นอาคาร 4 ชั้น รวมชั้นจอดรถใต้ดิน มีร้านค้าเช่า 61 ร้านค้า และคีออส 43 คีออส ขนาดตั้งแต่ 13-1,047 ตารางเมตร และอาคารพาณิชย์ 101 ยูนิต โดยผู้ครอบครองมีสิทธิ์ถือครองกรรมสิทธิ์เป็นระยะเวลา 30 ปี ราคาเฉลี่ยที่ 8.5 ล้านบาทต่อยูนิต หรือคิดเป็นราคาเฉลี่ยต่อตารางเมตรอยู่ที่ประมาณ 40,000 บาท